**Закон за изменение и допълнение на Кодекса на търговското корабоплаване**

(обн., ДВ, бр. 55 и бр. 56 от 1970 г., попр., бр. 58 от 1970 г., изм., бр. 55 от 1975 г., доп., бр. 10 от 1987 г., изм., бр. 30 от 1990 г., изм. и доп., бр. 85 от 1998 г., доп., бр. 12 от 2000 г., изм. и доп., бр. 41 от 2001 г., бр. 113 от 2002 г., бр. 55 от 2004 г., изм., бр. 42 от 2005 г., доп., бр. 77 от 2005 г., изм. и доп., бр. 87 от 2005 г., изм., бр. 94 от 2005 г., доп., бр. 104 от 2005 г., изм., бр. 30 от 2006 г., доп., бр. 62 от 2006 г., изм., бр. 108 от 2006 г., бр. 36 от 2008 г., изм. и доп., бр. 71 от 2008 г., доп., бр. 98 от 2008 г., изм., бр. 12 и бр. 32 от 2009 г., изм. и доп., бр. 85 от 2010 г., бр. 92 от 2011 г., изм., бр. 38 и бр. 77 от 2012 г., бр. 15 и бр. 28 от 2013 г., изм. и доп., бр. 109 от 2013 г., изм., бр. 14 от 2015 г., изм. и доп., бр. 52 от 2015 г., изм., бр. 58 от 2016 г., изм. и доп., бр. 93 от 2017 г., изм., бр. 28 от 2018 г., бр. 62 от 2019 г., изм. и доп., бр. 104 и бр. 108 от 2020 г.)

**§ 1.** Създава се Глава XIV„а“ „Безстопанствено изоставени кораби“ с чл. 337д – чл. 337к:

**„Глава XIV „а“  
БЕЗСТОПАНСТВЕНО ИЗОСТАВЕНИ КОРАБИ**

|  |  |  |  |
| --- | --- | --- | --- |
|  |  |  |  |

**Приложно поле**

Чл. 337д. (1) Кораб, намиращ се в пристанище по чл. 93, т. 1 и 4 от Закона за морските пространства, вътрешните водни пътища и пристанищата на Република България за период повече от 3 месеца, на който не се извършва видима външна дейност и чийто корабопритежател и/или корабособственик не е заплатил пристанищни такси или не е заплатил цена за пристанищна услуга в пристанището за същия период, може да бъде обявен за безстопанствено изоставен кораб.

(2) Не се считат за безстопанствено изоставени военните кораби или други държавни кораби, използвани с нетърговска цел, намиращи се в българско пристанище.

**Обявяване на кораб за безстопанствено изоставен**

Чл. 337е. (1) След изтичане на срока по чл. 337д, ал. 1 изпълнителният директор на Изпълнителна агенция „Морска администрация“ или оправомощено от него лице започва производство по издаване на акт за обявяване на кораба за безстопанствено изоставен.

(2) Производството по ал. 1 започва по инициатива на:

1. управителния орган на пристанище по чл. 106а от Закона за морските пространства, вътрешните водни пътища и пристанищата на Република България;

2. пристанищен оператор в пристанище за обществен транспорт, съответно собственик на територията и пристанищната инфраструктура на пристанище по чл. 109 от Закона за морските пространства, вътрешните водни пътища и пристанищата на Република България;

3. Изпълнителна агенция „Морска администрация“ – в случаите по чл. 366.

(3) За започване на производството по ал. 1 се уведомяват корабособственикът и/или корабопритежателят и се поканват да преустановят безстопанственото изоставяне, в едномесечен срок от получаване на уведомлението.

(4) Уведомяването по ал. 3 се извършва:

1. за кораби, плаващи под българско знаме – на посочения в регистъра на корабите на Република България адрес на корабособственика и/или корабопритежателя;

2. за кораби, плаващо под чуждо знаме – по електронен път по реда на Закона за електронното управление или чрез лицензиран пощенски оператор, на адреса на корабособственика, посочен в регистъра на регистрация на кораба и/или на адреса на корабопритежателя, записан в корабните документи, представени при влизане в пристанището. Изпълнителна агенция „Морска администрация“ изпраща и съобщение до администрацията на държавата на знамето по електронен път по реда на Закона за електронното управление или чрез лицензиран пощенски оператор.

(5) Когато корабопритежателят и/или корабособственикът не може да бъде открит на съответния адрес по ал. 4, Изпълнителната агенция „Морска администрация“ извършва уведомяването по ал. 3 чрез еднократна публикация в „Държавен вестник“ и залепване на уведомление на информационното табло на съответното пристанище, в чийто район се намира корабът, като определя нов едномесечен срок от публикуване на уведомлението за извършване на действията по ал. 3 от корабособственика и/или корабопритежателя. Изпълнителна агенция „Морска администрация“ публикува уведомлението и на своята интернет страница.

(6) След изтичане на срока по ал. 3 или 5, ако не са предприети действия за преустановяване на безстопанственото изоставане на кораба, изпълнителният директор на Изпълнителна агенция „Морска администрация“ или оправомощено от него лице издават индивидуален административен акт за обявяване на кораба за безстопанствено изоставен. Когато процедурата се провежда повторно, актът се издава след изтичане на срока по ал. 3, съответно ал. 5, независимо дали са предприети действия от корабособственика и/или корабопритежателя.

(7) Актът по ал. 6 се публикува от Изпълнителна агенция „Морска администрация“ на интернет страницата на агенцията и се съобщава на корабособственика и/или корабопритежателя по реда на ал. 4, съответно ал. 5, и подлежи на обжалване по реда на Административнопроцесуалния кодекс пред административния съд по местонахождението на пристанището, в което се намира корабът.

**Последици от обявяване на кораб за безстопанствено изоставен**

Чл. 337ж. (1) С влизане в сила на акта за обявяване на кораб за безстопанствено изоставен стават изискуеми всички вземания, представляващи основания за морски иск по чл. 1, ал. 1 от Международната конвенция за арест на кораби, съставена в Женева на 12 март 1999 г. (ратифицирана със закон, обн., ДВ, бр. 7 от 2001 г.) (обн., ДВ, бр. 10 от 2012 г.), които не са станали изискуеми на друго основание.

(2) Съдебните производства по искове за вземания, свързани с кораб, обявен за безстопанствено изоставен с влязъл в сила акт по чл. 337е, ал. 6, се разглеждат по реда, предвиден в част Трета „Особени искови производства“, глава Двадесет и пета „Бързо производство“ от Гражданския процесуален кодекс.

(3) При подаване на заявление за издаване на заповед за изпълнение по реда на Гражданския процесуален кодекс за вземания, свързани с безстопанствено изоставен кораб, влезлият в сила акт по чл. 337е, ал. 6 се прилага към него.

(4) В случаите по ал. 3 местно компетентен да разгледа заявлението е съдът по местонахождението на пристанището, в което се намира корабът. При произнасянето по заявлението съдът не прилага разпоредбата на чл. 411, ал. 2, т. 4 от Гражданския процесуален кодекс.

Чл. 337з. (1) Влезлият в сила акт по чл. 337е, ал. 6 е основание за компетентния съд, сезиран с искане за обезпечение на бъдещ иск или с морски иск по чл. 1, ал. 1 от Международната конвенция за арест на кораби, да приложи разпоредбата на чл. 48, ал. 2 от Гражданския процесуален кодекс, без да призовава ответника или да му връчва съобщения по някой от останалите способи, регламентирани в кодекса.

(2) Въз основа на влязъл в сила акт по чл. 337е, ал. 6 ищецът по образувано съдебно производство може да поиска от съда разрешение корабът да бъде продаден и сумата да бъде вложена в банка за обезпечение на иска му. В този случай наложеният арест на кораба се отменя.

Чл. 337и. В срок от два месеца от публикуването на акта по чл. 337е, ал. 6 на интернет страницата на Изпълнителна агенция „Морска администрация“ кредиторите, които имат вземания, представляващи основания за морски иск по чл. 1, ал. 1 от Международната конвенция за арест на кораби, са длъжни да уведомят Изпълнителна агенция „Морска администрация“ за висящите искови производства, издадените заповеди за изпълнение и/или изпълнителни листове и за започнатите изпълнителни производства.

Чл. 337к. (1) В случай, че до изтичане на срока по чл. 337и безстопанствено изоставеният кораб не е арестуван по реда на чл. 364а и Международната конвенция за арест на кораби или по реда чл. 365, няма данни за заведени по отношение на него искове или наложени обезпечителни мерки, за издадени заповеди за изпълнение и/или изпълнителни листове, или за започнати изпълнителни производства, Изпълнителна агенция „Морска администрация“ изпраща заверено копие от акта по чл. 337е, ал. 6 с отбелязване на данните за влизането му сила на областния управител по местонахождението на пристанището, в което се намира корабът.

(2) След получаване на акта по ал. 1 областният управител организира търг за продажба на кораба, по реда, предвиден за продажба на вещи – частна държавна собственост в Закона за държавната собственост и в правилника за прилагането му. В този случай не се взема предвид на каква стойност възлиза корабът.

(3) Ако до приключване на търга по ал. 2 на областния управител не бъдат представени доказателства за издадени в полза на трети лица обезпечителни заповеди, заповеди за изпълнение и/или изпълнителни листа за вземания към корабопритежателя и/или корабособственика, получените приходи от търга постъпват в държавния бюджет.

(4) Когато в срока по ал. 3 са представени доказателства за издадени заповеди за изпълнение и/или изпълнителни листа за вземания към корабопритежателя и/или корабособственика, приходите от търга се влагат в банка и служат за удовлетворяване на кредиторите.“

**§ 2.** В чл. 360, ал. 1 думите „със седалище в София“ се заменят със „със седалище Варна“.

**ЗАКЛЮЧИТЕЛНА РАЗПОРЕДБА:**

**§ 3.** В Закона за морските пространства, вътрешните водни пътища и пристанищата на Република България, в чл. 115л се правят следните изменения:

1. В основния текст думите „със седалище София“ се заменят със „със седалище Бургас и двустепенна структура – централно управление с район на действие от географския паралел на българо-турската граница до географския паралел на нос Емине“.

2. Точка 1 се отменя.